《述怀五十三首 其二十一》
明代·周是修

大化每不息，滚滚东逝波。少壮能几时，其如老大何。

盛极衰已至，乐尽哀还多。白日无复返，青阳宁再过。

昨为绮罗园，今成衰草坡。昨为红颜子，今成鬓皤皤。

云胡有美酒，日夕不高歌。

作者简介：（1354—1402）明江西泰和人，名德，以字行。少孤力学，洪武末举明经，为霍丘县学训导，建文间为衡王府纪善，留京师，预翰林纂修。好荐士，屡陈国家大计。燕兵入京城，自经于应天府学尊经阁。尝辑古今忠节事为《观感录》。